**R O M Â N I A** (nu produce efecte juridice)\*

**JUDEȚUL MUREȘ**

**MUNICIPIUL TÂRGU MUREȘ PRIMAR**

**Administrația Domeniului Public Soós Zoltán**

Biroul Juridic

**Nr**. 50565/6808/04.07.2022

**R E F E R A T D E A P R O B A R E**

**pentru completarea H.C.L.M. nr. 193 din 20 iunie 2022 privind aprobarea schimbului de imobile între Municipiul Târgu Mureș și S.C. ROPHARMA S.A.**

 Prin adoptarea hotărârii nr. 59/2016, consiliul local a aprobat trecerea unui imobil situat în Târgu Mureș, str. Secuilor Martiri nr. 12 din domeniul public în domeniul privat al Municipiului Târgu Mureș, precum și instituirea unei interdicții de înstrăinare a acestui imobil, care urma a fi notată în cartea funciară.

 Codul civil reglementează limitarea dreptului de proprietate prin acte juridice în cadrul art. 626-629, operațiunea fiind consimțită fie printr-un act juridic unilateral sau bilateral. În ceea ce privește condițiile de opozabilitate a unei clauze de inalienabilitate, art. 628, alin. (2) stipulează că o asemenea clauză de inalienabilitate ”*trebuie să fie* ***supusă formalităților de publicitate prevăzute de lege****, dacă este cazul*”. În speță fiind vorba de un bun imobil, sunt aplicabile dispozițiile art. 876, alin. (2) din Codul Civil, potrivit căruia ”***în cazurile prevăzute de lege pot fi înscrise în cartea funciară și alte drepturi****, fapte sau raporturi juridice, dacă au legătură cu imobilele cuprinse în cartea funciară*”.

În temeiul prevederilor legale mai sus menționate, executivul a transmis H.C.L. nr. 59/2016 Oficiului de Cadastru și Publicitate Imobiliară Mureș în vederea efectuării înscrierilor de carte funciară, în conformitate cu procedura instituită de art. 28 al Legii nr. 7/1996. După examinarea cererii, O.C.P.I. Mureș a dispus, prin intermediul Încheierii nr. 21349 din Dosarul nr. 21349/23-03-2016, **respingerea** ”*capătului de cerere solicitat de Municipiul Tg. Mureș având ca obiect notarea interdicției de înstrăinare,* ***deoarece nu îndeplinește condițiile legale*** *sub C.1 din cartea funciară 120886-C1-U52 UAT Târgu Mureș*”.

Ulterior, prin H.C.L. nr. 193/20.06.2022, consiliul local a aprobat un schimb de imobile între Municipiul Târgu Mureș și S.C. ROPHARMA S.A. Unul dintre imobilele care constituie obiectul hotărârii este cel situat pe str. Secuilor Martiri nr. 12, înscris în cartea funciară nr. 120886-C1-U52.

În urma exercitării controlului de legalitate asupra H.C.L. nr. 193/20.06.2022, Instituția Prefectului a emis către Municipiul Târgu Mureș adresa cu nr. 8248/SVI/28.06.2022, prin care s-a atras atenția asupra faptului că H.C.L. 193/20.06.2022 nu îndeplinește condițiile de legalitate, dată fiind instituirea interdicției de înstrăinare stipulată prin art. 2 din H.C.L. nr. 59/2016.

 Pe cale de consecință, propunem **revocarea** articolului 2 al Hotărârii nr. 59 din 25 februarie 2016. **Revocarea** este definită adeseori ca fiind operațiunea juridică prin intermediul căreia organul emitent sau organul ierarhic superior acestuia scoate din vigoare un act. Această operațiune intervine atunci când există certitudinea că actul este viciat pentru cauze de nelegalitate sau neoportunitate a lui, fapt constatat în cazul de față atât de O.C.P.I. Mureș, cât și de Instituția Prefectului Județului Mureș.

 Propunem ca revocarea propriu-zisă să fie efectuată prin introducerea unui nou articol în cadrul H.C.L.M. nr. 193/2022, în condițiile în care acest act administrativ este cel asupra căreia Instituția Prefectului și-a exercitat controlul de legalitate și a constatat nereguli.

Având în vedere cele expuse, supunem aprobării Consiliului Local proiectul de hotărâre alăturat.

 **Aviz favorabil al**

**Administrației Domeniului Public**

 **Director A.D.P.**

 **ing. Moldovan Florian**

 **Șef Birou Juridic A.D.P.,**

 **C.j. Codarcea Roxana**

 Întocmit

 C.j. Făgărășan Tudor

**\*Actele administrative sunt hotărârile de Consiliu Local care intră în vigoare și produc efecte juridice după îndeplinirea condițiilor prevăzute de art. 129 și art. 139 din O.U.G. nr. 57/2019 privind Codul Administrativ**

**ROMÂNIA Proiect**

**JUDEȚUL MUREȘ** (nu produce efecte juridice\*)

**CONSILIUL LOCAL MUNICIPAL TÂRGU MUREȘ**

 **PRIMAR**

 **Soós Zoltán**

**H O T Ă R Â R E A nr. \_\_\_\_\_\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2022**

**pentru completarea H.C.L.M. nr. 193 din 20 iunie 2022 privind aprobarea schimbului de imobile între Municipiul Târgu Mureș și S.C. ROPHARMA S.A.**

**Având în vedere:**

a) Referatul de aprobare nr. 50565/6808/04.07.2022, inițiat de Primar prin Serviciul Public Administrația Domeniului Public *pentru modificarea și completarea H.C.L.M. nr. 193 din 20 iunie 2022 privind aprobarea schimbului de imobile între Municipiul Târgu Mureș și S.C. ROPHARMA S.A.;*

b) Raportul Comisiilor de specialitate din cadrul Consiliului local municipal Târgu Mureș;

**În conformitate cu prevederile:**

* Art. 555 al Legii nr. 287/2009 privind Codul civil, republicată, cu modificările și completările ulterioare;
* Încheierii O.C.P.I. Mureș nr. 21349 din Dosarul 21349/23.03.2016;
* Adresei Instituției Prefectului nr. 8248/SVI/28.06.2022;

**În temeiul** art. 129 alin. (2) lit. c) și alin (14), art. 139 alin. (1), alin. (3), lit. g), art. 196, alin. (1), lit. a), art. 243, alin. (1), lit. a), art. 354, alin. (2) și art. 355 din O.U.G. nr. 57/2019 privind Codul Administrativ, cu modificările și completările ulterioare,

**H o t ă r ă ș t e:**

**Art.I**. Se aprobă completarea H.C.L.M. nr. 193 din 20 iunie 2022 privind aprobarea schimbului de imobile între Municipiul Târgu Mureș și S.C. ROPHARMA S.A. după cum urmează:

1. **Articolul 1 se completează și va avea următorul cuprins:**

**”Art. 1.**

1. *Se aprobă schimbul de imobile între Municipiul Târgu Mureș care preia din proprietatea S.C. ROPHARMA S.A. ap. I, înscris în C.F. 128331-C1-U1 TG Mureș, având nr. Top 1427/1/1428/1/1/I, 1430/I, 1429/2/1/1/I, 1428/a/2/I, 1429/1/2/I, situat pe str. Bolyai nr. 18, evaluat la valoarea de 203.000 euro și atribuie în proprietatea S.C. ROPHARMA S.A., imobilul situat în str. Secuilor Martiri nr. 12, sc. 12, Ap. SP. VIII, identificat în C.F. nr. 120886-C1-U52 Târgu Mureș, evaluat la valoarea de 202.000 euro.”*
2. *Odată cu adoptarea prezentei hotărâri, articolul 2 al HCLM nr. 59 din 25 februarie 2016 îşi încetează aplicabilitatea.*

**Art.II.** Celelalte prevederi ale Hotărârii nr. 193 din 20 iunie 2022 rămân neschimbate.

**Art.** **III.** Cu aducerea la îndeplinire a prevederilor prezentei hotărâri se încredinţează Executivul Municipiului Tg. Mureş prin Serviciul Public Administraţia Domeniului Public.

**Art. IV.** În conformitate cu prevederile art. 252, alin. (1), lit. c) și art. 255 din O.U.G.nr. 57/2019 privind Codul Administrativ, precum și ale art. 3 alin. 1 din Legea 554/2004 Legea contenciosului administrativ, prezenta Hotărâre se înaintează Prefectului județului Mureș pentru exercitarea controlului de legalitate.

**Art. V.** Prezenta hotărâre se comunică:

* Serviciului Public Administraţiei Domeniului Public;

**Viză de legalitate**

**Secretarul General al Municipiului Târgu Mureș**

**BÂTA ANCA VOICHIȚA**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ**